**ХӨДӨЛМӨРИЙН АЮУЛГҮЙ БАЙДАЛ, ЭРҮҮЛ АХУЙГ ХАНГАХ БОЛОН**

**БАРИЛГЫН САЛБАРЫН ТАЛААР АВАХ ЗАРИМ АРГА ХЭМЖЭЭНИЙ ТУХАЙ УЛСЫН ИХ ХУРЛЫН ТОГТООЛЫН ТӨСЛИЙГ АНХНЫ ХЭЛЭЛЦҮҮЛЭГТ БЭЛТГЭСЭН ТАЛААРХ НИЙГМИЙН БОДЛОГО, БОЛОВСРОЛ, СОЁЛ, ШИНЖЛЭХ УХААНЫ БОЛОН ЭДИЙН ЗАСГИЙН БАЙНГЫН ХОРООНЫ САНАЛ, ДҮГНЭЛТ**

2013 оны 01 дүгээр Улаанбаатар

сарын 30-ны өдөр хот

 **Илтгэгч нь: Улсын Их Хурлын гишүүн А.ТЛЕЙХАН**

Улсын Их Хурлын дарга, эрхэм гишүүд ээ,

Улсын Их Хурлын гишүүн Ж.Батзандан, О.Баасанхүү, Г.Баярсайхан, Х.Болорчулуун, Ж.Батсуурь, С.Ганбаатар, Д.Ганбат нараас өргөн мэдүүлсэн Хөдөлмөрийн аюулгүй байдал, эрүүл ахуйг хангах болон барилгын салбарын талаар авах зарим арга хэмжээний тухай Улсын Их Хурлын тогтоолын төслийн хэлэлцэх эсэх асуудлыг 2013 оны 01 дүгээр сарын 17-ны өдрийн чуулганы нэгдсэн хуралдаанаар шийдвэрлэж, анхны хэлэлцүүлэгт бэлтгүүлэхээр Нийгмийн бодлого, боловсрол, соёл, шинжлэх ухааны болон Эдийн засгийн байнгын хороонд шилжүүлсэн билээ.

Тус байнгын хороод 2013 оны 01 дүгээр сарын 30-ны өдрийн хамтарсан хуралдаанаараа тогтоолын төслийн анхны хэлэлцүүлгийг хийж, гаргасан санал дүгнэлтэй та бүхэнд танилцуулж байна.

Байнгын хороодоос тогтоолын төслийг анхны хэлэлцүүлэгт бэлтгэх хамтарсан Ажлын хэсгийг байгуулан ажиллуулж, уг ажлын хэсгээс болон Улсын Их Хурлын гишүүдээс гаргасан зарчмын зөрүүтэй саналын томъёоллуудаар санал хураалаа.

Тогтоолын төслийг зөвхөн барилгын салбар дахь хөдөлмөрийн аюулгүй байдал, эрүүл ахуйг хангах чиглэлээр хязгаарлалгүй, нийтэд нь хөдөлмөрийн аюулгүй байдал, эрүүл ахуйг хангах арга хэмжээнд чиглүүлсэн учраас төслийн гарчгийг Хөдөлмөрийн аюулгүй байдал, эрүүл ахуйн талаар авах зарим арга хэмжээний тухай гэж өөрчилж, хууль тогтоомж зөрчиж баригдсан барилга, байгууламжуудыг буулгах, өөр зориулалтаар ашиглахтай холбоотой заалтыг хасах, эрүүл мэндээрээ хохирсон иргэн болон амь насаа алдсан иргэний гэр бүлд нөхөн төлбөр олгох асуудлыг хуульчлах, тухайн аж ахуйн нэгж, байгууллагын ажилтны тоо, ажлын байрны эрсдэлийн түвшнээс хамааран хөдөлмөрийн аюулгүй байдал, эрүүл ахуйн орон тооны ажилтны тоог тогтоох зэрэг зарчмын зөрүүтэй саналууд гарсныг та бүхэнд тараасан байгаа.

Улсын Их Хурлын эрхэм гишүүд ээ,

Хөдөлмөрийн аюулгүй байдал, эрүүл ахуйг хангах болон барилгын салбарын талаар авах зарим арга хэмжээний тухай Улсын Их Хурлын тогтоолын төслийг анхны хэлэлцүүлэгт бэлтгэсэн талаарх Нийгмийн бодлого, боловсрол, соёл, шинжлэх ухааны болон Эдийн засгийн байнгын хорооны санал, дүгнэлтийг хэлэлцэн шийдвэрлэж өгөхийг Та бүхнээс хүсье.

Анхаарал тавьсанд баярлалаа.

**НИЙГМИЙН БОДЛОГО, БОЛОВСРОЛ, ЭДИЙН ЗАСГИЙН БАЙНГЫН**

**СОЁЛ, ШИНЖЛЭХ УХААНЫ БАЙНГЫН ХОРООНЫ ДАРГА**

**ХОРООНЫ ДАРГА**

 **З.БАЯНСЭЛЭНГЭ Б.ГАРАМГАЙБААТАР**

 **ХӨГЖЛИЙН БЭРХШЭЭЛТЭЙ ИРГЭНИЙ НИЙГМИЙН ХАМГААЛЛЫН ТУХАЙ**

**ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙН ТӨСӨЛ БОЛОН**

**ДАГАЛДАХ БУСАД ХУУЛИЙН ТӨСЛҮҮДИЙН АНХНЫ ХЭЛЭЛЦҮҮЛГИЙГ**

**ХИЙСЭН ТАЛААРХ НИЙГМИЙН БОДЛОГО, БОЛОВСРОЛ, СОЁЛ,**

**ШИНЖЛЭХ УХААНЫ БАЙНГЫН ХОРООНЫ САНАЛ, ДҮГНЭЛТ**

2013 оны 01 дүгээр Улаанбаатар

сарын 30-ны өдөр хот

**Илтгэгч нь: Улсын Их Хурлын гишүүн Л.Эрдэнэчимэг**

Улсын Их Хурлын дарга, эрхэм гишүүд ээ,

Улсын Их Хурлын гишүүн С.Оюун, Х.Тэмүүжин нараас өргөн мэдүүлсэн Хөгжлийн бэрхшээлтэй иргэний нийгмийн хамгааллын тухай хуульд нэмэлт, өөрчлөлт оруулах тухай, Нийгмийн халамжийн тухай хуульд нэмэлт, өөрчлөлт оруулах тухай, Боловсролын тухай хуульд нэмэлт, өөрчлөлт оруулах тухай, Бага, дунд боловсролын тухай хуульд нэмэлт, өөрчлөлт оруулах тухай, Сургуулийн өмнөх боловсролын тухай хуульд нэмэлт оруулах тухай, Дээд боловсролын тухай хуульд нэмэлт оруулах тухай, Эрүүл мэндийн тухай хуульд нэмэлт оруулах тухай хуулийн төслүүдийн хэлэлцэх эсэх асуудлыг 2012 оны 12 дугаар сарын 20-ны өдрийн чуулганы нэгдсэн хуралдаанаар шийдвэрлэж, анхны хэлэлцүүлэгт бэлтгүүлэхээр Нийгмийн бодлого, боловсрол, соёл, шинжлэх ухааны байнгын хороонд шилжүүлсэн билээ.

 Дээрх хуулийн төслүүдийн анхны хэлэлцүүлгийг Байнгын хороо 2013 оны 01 дүгээр сарын 30-ны өдрийн хуралдаанаараа хийж, гаргасан санал дүгнэлтэй та бүхэнд танилцуулж байна.

Хуулийн төсөлд Ерөнхий боловсролын тусгай сургуулийн суралцагчдад үдийн хоолоор үйлчлэх, дотоодын рашаан, сувилалд асруулах, сувилуулах шаардлагатай хөгжлийн бэрхшээлтэй хүүхдийн нэг талын унааны болон эрхийн бичгийн үнийн зардлыг 100 хувиар, тухайн хүүхдийг асрамжилж яваа иргэнд 50 хувиар нөхөн олгох, 16 хүртэлх насны хүүхдийн хөгжлийн бэрхшээлийг тодорхойлох чиг үүрэг бүхий нарийн мэргэжлийн эмч, боловсролын болон нийгмийн хамгааллын байгууллагын төлөөлөгчдөөс бүрдсэн эрүүл мэнд, боловсрол, нийгмийн хамгааллын комисс байгуулах, ерөнхий боловсролын сургуулийн бага анги, цэцэрлэгт хөгжлийн бэрхшээлтэй хүүхэдтэй ажиллаж байгаа багш, нийгмийн ажилтан, цэцэрлэгийн туслах багш, эмч, сувилагчид үндсэн цалингийн 10-30 хувьтай тэнцэх нэмэгдлийг хөгжлийн бэрхшээлтэй хүүхдийн тооноос хамаарч олгох, Дээд боловсролын тухай хуульд нэмэлт оруулах тухай хуулийн төслийг хууль санаачлагчид нь буцааж, Хөгжлийн бэрхшээлтэй иргэний нийгмийн хамгааллын тухай хуульд нэмэлт, өөрчлөлт оруулах тухай хууль батлагдсантай холбогдуулан хууль хэрэгжүүлэх зарим арга хэмжээний тухай Улсын Их Хурлын тогтоолын төсөл боловсруулах зэрэг зарчмын зөрүүтэй саналууд хэлэлцэгдэж, дэмжигдлээ.

Улсын Их Хурлын эрхэм гишүүд ээ,

Хөгжлийн бэрхшээлтэй иргэний нийгмийн хамгааллын тухай хуульд нэмэлт, өөрчлөлт оруулах тухай болон дагалдах бусад хуулийн төслүүдийн анхны хэлэлцүүлэг хийсэн талаарх тус Байнгын хорооноос гаргасан санал, дүгнэлт, зарчмын зөрүүтэй саналуудыг хэлэлцэн шийдвэрлэж өгөхийг хүсье.

Анхаарал тавьсанд баярлалаа.

 **НИЙГМИЙН БОДЛОГО, БОЛОВСРОЛ,**

**СОЁЛ, ШИНЖЛЭХ УХААНЫ БАЙНГЫН**

 **ХОРООНЫ ДАРГА З.БАЯНСЭЛЭНГЭ**